سىياسىي كۈرەشنىڭ زۆرۈرىيىتى ۋە شەرتلىرى (4-قىسىم)
ئاپتور: ئۇيغۇر تەتقىقات ئىنىستىتۇتى
مەنبە: uysi.org

دۆلەت، دىموكراتىيە ۋە بارلىق ئورگانلار مىللەتكە، ئىنسانغا خىزمەت قىلىش ئۈچۈن مەۋجۇت بولۇپ تۇرىدۇ. بۇ سەۋەپتىن پەقەت مانا بۇ مەقسەتكە خىزمەت قىلىش ئارقىلىق مەۋجۇتلىقىنى داۋاملاشتۇرىدۇ. دۆلەت ۋە سىياسەتنىڭ مەۋجۇتلىقىنىڭ سەۋەبى مىللەتتۇر. ئۇنداقتا «مىللەتنى ياشاتقىنكى، دۆلەت ياشىسۇن!». مانا بۇ غايە يەنىلا سىياسەت ئارقىلىق ئىجرا قىلىنىدۇ.
سىياسەت بىلەن شۇغۇللىنىدىغانلار بىلىشكە تېگىشلىك مەسىلىلەر
دېئاگىنوز قويۇلماستىن داۋالاش ئېلىپ بارغىلى بولمايدۇ. ئالدى بىلەن تۈرك خەلقنىڭ قۇرۇلمىسىنى بىلىش، كىشىلىرىدىن تارتىپ ۋەتىنىنىڭ ھەر غېرىچىغىچە، تۇپرىقىغىچە، بارلىق ئالاھىدىلىكلىرى بىلەن مىللىتىنى، دۆلىتىنى تونۇش ۋە بىلىش، ئاندىن كېيىن بۇ مەملىكەت ھەققىدە ھەر تۈرلۈك پىلانلار قۇرىۋاتقانلارنى تونۇپ يېتىش كېرەك. كۈرەشتە تۈركىيە رېئاللىقىنى ئىلىم بىلەن تونۇش شەرت. ئىسلامنىڭ ۋە ئىسلام ئەللىرىنىڭ ئالدىدىكى توساقلارنى بىلىش كېرەك. دۇنيا سىياسىتىگە قارشى بىزنىڭ سىياسەت يارىتىشىمىز، پاراسەتلىك بولۇشىمىز لازىم. سىياسەت، جىھاد روھى بىلەن ئېلىپ بېرىلىشى كېرەك! «مۇئمىنلەردىن ئۆزرىسىز ئولتۇرۇپ قالغانلار بىلەن ئاللاھ يولىدا ماللىرى ۋە جانلىرىنى تىكىپ جىھاد قىلغانلار باراۋەر بولمايدۇ. ئاللاھ، ماللىرى ۋە جانلىرىنى تىكىپ جىھاد قىلغۇچىلارنى مىدىرلىماستىن ئولتۇرغانلاردىن بىر دەرىجە ئۈستۈن قىلدى. ھەممىسىگە ياخشىلىق (جەننەت)نى ۋەدە قىلدى. لېكىن ئاللاھ جىھاد قىلغۇچىلارغا كاتتا ئەجىر ئاتا قىلىپ، يېرىدە مىدىرلىماستىن ئولتۇرغۇچىلاردىن ئۈستۈن قىلدى» .
تەبلىغ قىلىشنى، كۈرەش قىلىشنى توختىتىپ قويغىلى بولمايدۇ. كۈرەشنى تاشلاپ قويۇشقا، بۇ ئىشتىن ئارام ئېلىشقا چىقىشقا ۋە ئۆزىمىزنى چەتكە ئېلىشقا بولمايدۇ! «ئېيتقىنكى: ئەگەر سىلەرنىڭ ئاتاڭلار، ئوغۇللىرىڭلار، قېرىندىشىڭلار، خوتۇنلىرىڭلار، ئۇرۇق – تۇغقانلىرىڭلار، تاپقان پۇل – ماللىرىڭلار، ئاقماي قېلىشىدىن قورققان تىجارىتىڭلار ۋە ياخشى كۆرىدىغان ئۆيلىرىڭلار سىلەر ئۈچۈن ئاللاھ ۋە ئاللاھنىڭ رەسۇلىدىن، ئۇنىڭ بىلەن بىرگە جىھاد قىلىشتىنمۇ سۆيۈملۈك بولسا، ئۇنداقتا سىلەر تاكى ئاللاھنىڭ ئەمرى كەلگىچە كۈتۈڭلار. ئاللاھ پاسىق قەۋمنى ھىدايەت قىلمايدۇ» .
مۇقەددەس، ئەڭ بۈيۈك ئەندىشە نېمە بىلەمسىز؟ ھەزرىتى مۇھەممەد (ئە س)دىن كېيىن ئەبۇ بەكىرنىڭ، ئۆمەرنىڭ ئەندىشىسى، مەسئۇلىيىتى، زۆرۈر بولغان تەبلىغ ۋە ئىرشاد خىزمىتىنىڭ ئېلىپ بېرىلىشى… خەلقنىڭ كېلەچىكى ۋە قانداق باشقۇرۇلۇشى ھەققىدىكى ئەندىشىسى… شەخسلەرنىڭ، باشقۇرغۇچىلارنىڭ زىممىسىدىكى ئەنە شۇ مەسئۇلىيەت بۈگۈنمۇ ئۆزگەرمەستىن داۋام قىلماقتا. تۈركىيەنى، بۇ رايۇن (ئوتتۇرا شەرق)نى، ئىسلام دۇنياسىنى نەزەردە تۇتقان ھالدا زىممىمىزگە ئالغان مەسئۇلىيەتنى، تەبلىغ ۋەزىپىسىنى، سىياسىي ئاڭنى ياخشى ئىدراك قىلىشىمىز كېرەك. ئەگەر ئىلمى سىياسەت ۋەزىپىسى ئادا قىلىنمىسا، ئەنە شۇ ۋاقىتتا قىزىل قىيامەت قوپىدۇ.
«سىياسەتنى ئۆگەتمىسەڭلار، ھېچقانداق ئىشىڭلارنى توغرا ئۇل ئۈستىگە بىنا قىلالمايسىلەر. سىياسەت يوق ساھە مەۋجۇت ئەمەس. سىياسەتنى ئۇستا – شاگىرت مۇناسىۋىتى ئاساسىدا، يەنى پىراكتىك ئۆگىنىش مېتودى بىلەن ئۆگىنىش لازىم. ئەمەلىي ھەرىكەت بىزگە سىياسەتنى ئۆگىتىشى كېرەك» .
تىنچلىق ۋە ئۇرۇشتا ئەڭ كۈچلۈك قورال سىياسەتتۇر. ئۇنداقتا تىنچلىق ۋە ئۇرۇشنى باشقۇرىدىغان كۈچمۇ سىياسەتتۇر! سىياسىتى يوق خەلق ياكى دۆلەتنى تەسەۋۋۇر قىلىش مۇمكىن ئەمەس. چۈشەنچىنىڭ، قاراشلارنىڭ چوڭقۇر يىلتىز تارتىشىدا، ھەر تۈرلۈك كۈرەشنىڭ مۇۋەپپەقىيەت قازىنىشىدا ھەل قىلغۇچ رول ئوينايدىغان كۈچ يەنىلا سىياسەتتۇر.
«قانداق بولساق» ئۇنىڭ نەتىجىسى بىلەن يۈزلىشىمىز. قىلمىشلىرىمىزنىڭ نەتىجىسى سۈپتىدە دۇچ كەلگەن مۇسىبەتلەر ئۈچۈن باھانە تېپىش، ئىچكى ۋە تاشقى قىسىمدا باھانە – سەۋەپ ئىزدەشكە ئۇرۇنماسلىق كېرەك. ئۆزىمىزنى قۇرئان بىلەن پات – پات تەكشۈرۈپ تۇرۇشىمىز لازىم . قىسقىسى، ھەر شەيئىنىڭ ئۈستىدە كۆزىتىپ تۇرغۇچىنىڭ بارلىقىنى  ھېچقاچان ئېسىمىزدىن چىقارماستىن تىرىشىشىمىز كېرەك.
سىياسەت قانداق بولۇشى كېرەك؟ قانداق سىياسەت ئېلىپ بېرىلىشى لازىم؟
بۇ مەملىكەت دۇچ كەلگەن قىيىنچىلىق ۋە مەسىلىلەردە باش جاۋاپكار سىياسەتتۇر. سىياسەت كىشىنى خورىتىش ۋە خەجلىۋېتىشتىن زىيادە، مەسىلىلەرنى ھەل قىلىش ئۈچۈن چارە تېپىش مەركىزىدۇر. چۈنكى كىشىلەرنى يۈزلەندۈرىدىغان، باشقۇرىدىغان كۈچ سىياسەتكە تاپشۇرۇلغان. لاياقەتلىك سىياسەتچى ئالدى بىلەن دۇرۇست بىر كىشى ۋە يېتىلگەن دۆلەت ئەربابى بولۇشى كېرەك.
سەلچۇقلۇلار دەۋرىدە مەلىك شاھنىڭ ۋەزىرى بولغان نىزامۇلمۈلكنىڭ مەشھۇر كىتابى «سىياسەتنامە»دە، «سىياسەت، يۈز بېرىش ئېھتىمالى يۇقىرى بولغان ھادىسىگە قارشى تەدبىر ئېلىش سەنئىتىدۇر. ۋەقە يۈز بەرگەندىن كېيىن تەدبىر ئېلىشقا ئۇرۇنۇش ئەھمەقلىقتۇر» دېيىلگەن. يەنى، «دۆلەت ئەربابى تۇيۇقسىز يۈز بەرگەن ئىشلارغا دۇچ كەلمەيدۇ. ئوت كەتكەندىن كېيىن تەدبىر ئېلىش ئەھمەقنىڭ ئىشىدۇر» دەيدۇ. بىزنىڭ مەسىلىمىز كىشىلەر بىلەن، ئۇنىڭ بىلەن، بۇنىڭ بىلەن مۇناسىۋەتلىك ئەمەس بولۇپ، مىللەتنىڭ مەۋجۇتلىقى ۋە ئەبەدىيلىك دەۋاسى مەسىلىسىدۇر. كېلەچەككە قارىتا «تۈركىيەنىڭ كۆز قاماشتۇرىدىغان تۈركىيە بولۇشى» سەۋداسىدۇر! بۇنى رېئاللىققا ئاشۇرىدىغان ئامىل سىياسەتتۇر، دۆلەتتۇر. شۇڭا سىياسەت شەيتانى ئەمەس، بەلكى رەھمانى، يەرلىك، مىللىي كىملىك ۋە ئەخلاق بىلەن ئېلىپ بېرىلىشى لازىم…